Nuwe Afrikaanse TV-reeks 'Liefste Kayla' begin Januarie
JY LEES NOU Nuwe Afrikaanse TV-reeks 'Liefste Kayla' begin Januarie
Die vervaardiger, musiekman en akteur Sean Else sit beslis nie stil nie! Hy en van ons land se bekendste akteurs is tans in Kaapstad vir die verfilming van Liefste Kayla, 'n Afrikaanse sitkom oor die talentvolle 12-jarige Kayla Venter, haar musiekdroom én haar uiteenlopende gesin.
Die Liefste Kayla-produksiespan is al langer as 'n maand aan die werk, en die media is genooi vir 'n eksklusiewe kykie agter die skerms.
"Dink Hannah Montana in Afrikaans en daai reeks iCarly [met 'n volledige blog-platform en aanlyn-been], dan kry jy Liefste Kayla," sê Nerine Lombaard van Collective Dream-bemarking, die vervaardigers van die reeks. Die sitkom-styl word vervleg met musiekvideo's van Kayla, en dit skep die gevoel van 'n musiekblyspel.
Om die eetkamertafel sit Kayla en die Venter-gesin aan vir ontbyt – gereed vir "Take 4". Louw Venter speel pa Hennie en Franci Swanepoel die rol van Kayla se ma, Monja Venter. Zander, haar broer, word gespeel deur Viljé Maritz en dan's daar Oupa Frank, die veteraan-akteur Neels Coetzee.
Toe die regte Kayla 9 jaar oud was, het sy begin liedjies skryf. Sy het Sean Else ontmoet en dit vir hom gegee, min wetend dat hy al lankal met die idee vir 'n tienerreeks loop. Kayla het self 90% van die liedjies in die reeks geskryf, en met hoofteksskrywer Sandra Vaughn aan boord het die reeks gestalte gekry.
Kayla en Nadia (gespeel deur Cara van der Merwe – foto bo), haar beste vriendin in die reeks, is ook beste vriende in die regte lewe. "Ons act eintlik nie, ons is maar net!" lag Kayla.